Чаҥга-паҥга | "Кугарня" газет, Марий Эл, Йошкар-Ола\n"Ой, йӧратымаш..." рубрик, 2016 ий, Шыжа тылзын 7-ше кечыже\nМаксим дене кок ий ончыч палыме лийна. Рвезын поро кумылжо, пашаче улмыжо мылам вигак келшышт. Ик жап гыч пырля илаш тӱҥална. Тунам йӧратымемын нимогай уто-сите койышыжым шекланен омыл. А икана шӱжарем мемнам кинотеатрыш ӱжº. Мый фантастикым моткоч йӧратем, садлан вигак келшышым. Кастене тидын нерген Максимлан ойлышым.\n- Кинотеатрыш оксам кышкен коштмеш телевизор але интернет дене иктаж-мом ончена, — лие вашмут.\nКоктынат сай пашадарым налына, окса чӱдылыкым шижын омыл, садлан тыге ойлымыжо кумылем волтыш. Машалан огына кай манын ойлышым. Тудо чонем эше утыр пудыратыш:\n- Чаҥга-паҥга тыйын Максимет. Шукертак ойлынем, да йºндымын чучеш.\n- Уке, тудо йºршеш весе. Тый нимомат от умыло. Тудлан мыйын пелен лияш келша, — вашешыже ойлаш тӧчышым.\nТы касым телевизор ончылно эртарышна.\nШочмо кечем деч ик арня ончыч Максим пºлек нерген мутым лукто. Мый шукертак Санкт-Петербургыш миен толаш шонымем нерген ойлышым. Йӧратымем путевкым налаш сºрыш.\nКорно чылт кумылем волтыш. Поездыште ласкан кайыме олмеш шыгыр автобусышто лӱҥген-лӱҥген пыкше миен шуна. Тыге Максим унагудылан оксам аныкла дыр шонышым. Но адак йоҥылыш лийым. Тудо хостелыште верым налын улмаш. Ик пºлемыште куд еҥ пырля малышна. Кастене ола мучко ончен кошташ шонышым. Иктаж экскурсийыш автобус дене каяш темлышым. А Максим йолын каена, юж дене шӱлена мане.\nИктаж кок шагат наре коштмек, моткоч ярнышым. Иктаж кафеш кочкаш пураш йодым. Менюшто акым ужмек, Максим мыйым кид гыч вӱдалтен, кафе гыч лукто. Чылт оксадыме огыналыс, ласкан кочкын кертына, а тудо…\nМӧҥгӧ пºртылмек, Максимлан ойырлаш темлышым. Тудо пуйто нимомат ыш умыло, моткоч ºрӧ.\nШӱжарем деке илаш кайышым. Ик кечын Максим деч пеледыш аршашым кондышт. Серышыште проститлаш йодын. Мый роза-влакым шымлен ончальым да вигак тогдайышым: аважын садше гыч кӱрын кондымо улыт. Кодшо гана Наталья Васильевна нуным уэш-пачаш ончыктыльо. Ушыштем шӱжаремын шомакше пӧрдыт: «Чаҥга-паҥга…»